सिंगापुर में लापता भारतीय का शव जलाशय से मिला  
33 वर्षीय रमन के शनिवार को लापता होने की खबर आई थी और उसे अंतिम बार जलाशय की ओर जाते देखा गया था। रमन एक निर्माण मजदूर था।
पिछले हफ्ते से लापता भारतीय नागरिक रमन सेलवम का शव सोमवार को एक जलाशय से बरामद किया गया। स्थानीय मीडिया के अनुसार 33 वर्षीय रमन के शनिवार को लापता होने की खबर आई थी और उसे अंतिम बार जलाशय की ओर जाते देखा गया था। रमन एक निर्माण मजदूर था।  मीडिया ने प्रत्यक्षदर्शियों के हवाले से कहा कि इस व्यक्ति ने वहां से गुजर रहे लोगों की मदद लेने से इनकार कर दिया था, जिन्होंने उसे बचाने के लिए पानी में तैरने वाली चीजें फेंकने की कोशिश की थी। खबरों में रमन के मित्रों के हवाले से कहा गया है कि वह पारिवारिक समस्याओं के चलते एक हफ्ते से कुछ अजीब सा व्यवहार कर रहा था। वह विवाहित था।सिंगापुर सिविल डिफेंस फोर्स और नेवल डाइविंग यूनिट के 20 से अधिक कर्मचारी उसके शव की तलाश कर रहे थे। बेडोक हाउसिंग इस्टेट की परिधि में एक उपनगरीय पार्क में स्थित यह जलाशय लोगों का पसंदीदा स्थान है। रमन जलाशय से करीब 500 मीटर की दूरी पर स्थित एक निर्माण स्थल पर काम करता था।